Gimė 1975 m. gegužės 2 d. Vilniuje. 1993 m. baigė Vilniaus 12-ąją vidurinę mokyklą. 1997 m. baigė Vilniaus pedagoginio universiteto Gamtos mokslų fakultetą, įgijo gamtos mokslų magistro laipsnį, gimnazijos biologijos mokytojos specialybę.
1999 m. – Botanikos instituto Hidrobotanikos laboratorijos vyresnioji laborantė, asistentė, 2000–2007 m. – doktorantė, 2007–2008 m. – Hidrobotanikos laboratorijos jaunesnioji mokslo darbuotoja, 2008–2010 m. – mokslo darbuotoja. 2010–2014 m. – Gamtos tyrimų centro Botanikos instituto Hidrobotanikos laboratorijos mokslo darbuotoja, 2014–2018 m. – Algologijos ir mikroorganizmų ekologijos laboratorijos mokslo darbuotoja. Nuo 2019 m. vyresnioji mokslo darbuotoja.
2008 m. Botanikos institute apgynė daktaro disertaciją „Epifitono dumblių bendrijos, jų sezoniniai ir erdviniai formavimosi ypatumai įvairaus trofiškumo ežeruose“1. 2008 m. suteiktas mokslų daktaro laipsnis.
Disertaciniame darbe atliko išsamius epifitono dumblių floristinius tyrimus kalvoto moreninio landšafto penkiuose įvairaus trofiškumo ežeruose. Sudarė Lietuvos gėlųjų vandens telkinių epifitono dumblių rūšių sąvadą. Lietuvos gėluose vandenyse epifitono algocenozėse aptiko 32 naujas dumblių rūšis. Įvertino skirtingų ekologinių grupių makrofitų rūšių epifitono dumblių bendrijų formavimosi ypatumus. Išanalizavo labiausiai ežeruose paplitusių makrofitų rūšių epifitono dumblių bendrijų sezoninę kaitą mezotrofiniame su eutrofiškumo bruožais Gulbino ežere bei erdvinę kaitą penkiuose įvairaus trofiškumo ežeruose. Pagal epifitono dumblių tyrimų duomenis įvertino tirtų ežerų vandens kokybę.
Išspausdino apie 20 mokslinių ir populiarių straipsnių.
Dalyvavo daugiau nei 25-iose tarptautinėse mokslinėse konferencijose.
2001 m. stažavosi Gento universitete, 2002, 2008 m. – Baltarusijos valstybiniame universitete, 2015 m. – Masaryko universitete, 2015, 2016 m. – Gdansko universiteto Okeanografijos institute.
Lietuvos algologų draugijos narė; Europos fikologų draugijos narė.
Nuorodos
1 Karosienė J. Spatial and seasonal formation of epiphyton algal communities in lakes of different trophic status = Epifitono dumblių bendrijos, jų sezoniniai ir erdviniai formavimosi ypatumai įvairaus trofiškumo ežeruose : summary of doctoral dissertation. – Vilnius, 2008. – 30 p. (anglų k.).